**ELŐTERJESZTÉS**

**Szombathely Megyei Jogú Város Közgyűlésének 2025. január 30-i ülésére**

**Javaslat a SZOVA Nonprofit Zrt. által kezelt önkormányzati tulajdonban lévő bérleményekkel kapcsolatos díjhátralékok számviteli nyilvántartásból történő kivezetésére**

Szombathely Megyei Jogú Város Önkormányzata és a SZOVA Szombathelyi Vagyonhasznosító és Városgazdálkodási Nonprofit Zrt. között 2006. május 31-én létrejött üzemeltetési szerződés szerint a Társaság kezeli és – az önkormányzat rendelkezései szerint – bérbe adja az önkormányzat tulajdonában levő lakás és nem lakás célú ingatlanokat.

A jogszabályi rendelkezéseknek megfelelően a kijelölt bérlővel megkötött szerződés szerint a bérlemény birtokbavételétől annak visszaadásáig a bérlőt, az átmeneti szálláshasználót, a szociális szálláshasználót díjfizetési kötelezettség terheli. A számlákat a társaság saját nevében bocsátja ki és nem-teljesítés esetén a követelések behajtásának folyamatát indítja el.

A követelések kisebb részénél az eljárási cselekmények dokumentumaiból megállapításra kerülhet a behajthatatlanság. A behajthatatlan követeléseket pedig a számviteli jogszabályok alapján a számviteli nyilvántartásokból ki kell vezetni annak érdekében, hogy a számviteli nyilvántartások a valós képet mutathassák, és azokat indokolatlan torzító hatások ne befolyásolják.

Fentiek alapján a SZOVA Nonprofit Zrt. az előző évek gyakorlatának megfelelően az általa kezelt és bérbe adott ingatlanok vonatkozásában keletkezett behajthatatlan követelések számviteli nyilvántartásokból való törléséhez kéri a Közgyűlés hozzájárulását.

Javaslom, hogy a Tisztelt Közgyűlés járuljon hozzá ahhoz, hogy a SZOVA Nonprofit Zrt. számviteli nyilvántartásából behajthatatlanság címén 73.758.402,- Ft tőke követelést leírjon a 2024. december 31-i állapot szerint. Ez az összeg összesen 27 követelés leírását jelenti, ezek tételesen az alábbiak szerint alakultak:

|  |  |  |
| --- | --- | --- |
| Eredményesen nem lehet érvényesíteni | 4 db | 290.802,- Ft |
| Bíróság előtt érvényesíteni nem lehet | 17 db | 5.020.475,- Ft |
| Hatályos jogszabályok alapján elévült | 5 db | 2.611.229,- Ft |
| Felszámoló által adott írásbeli igazolás szerint nincs fedezet | 1 db | 65.835.896,- Ft |

Tájékoztatom a Tisztelt Közgyűlést, a tőke követelés leírása maga után vonja, hogy a késedelmi kamatokat és a behajtási eljárások során keletkezett költségeket sem lehet tovább követelni.

A Zrt. Felügyelőbizottsága a 2/2025. (I. 17.) sz. FEB határozatában és a Zrt. Igazgatósága a 7/2025. (I. 17.) sz. IG határozatában javasolja a Közgyűlésnek, hogy járuljon hozzá a SZOVA Nonprofit Zrt. számviteli nyilvántartásából behajthatatlanság címén 73.758.402,- Ft tőke követelés leírásához a 2024. december 31-i állapot szerint.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatot elfogadni szíveskedjék.

**Szombathely, 2025. január 22.**

 **/: Dr. Nemény András :/**

**Határozati javaslat**

**……/2025. (I. 30.) Kgy. sz. határozat**

Szombathely Megyei Jogú Város Közgyűlése hozzájárul ahhoz, hogy a SZOVA Szombathelyi Vagyonhasznosító és Városgazdálkodási Nonprofit Zrt. a számviteli nyilvántartásából behajthatatlanság címén 73.758.402,-Ft tőke követelést leírjon a 2024. december 31-i állapot szerint.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Kovács Cecília, a társaság vezérigazgatója)

**Határidő:** azonnal